Quitèria Tarragó Casellas

Quitèria Tarragó Casellas (Sant Gallard, 1896ko ekainaren 23a – Vilafranca del Penedès, 1980) kataluniar emagin, sindikalista eta politikaria izan zen. 1937an Terrassako lehen emakume zinegotzi bilakatu zen. Frankismoak errepresaliatua, espetxe-zigorra eta erbestea jasan zituen.

 Bizitza 
Antòni Tarragó Tudó eta Paula Casellas Balcellsen alaba, 1896an jaio zen Sant Gallard herri txikian. Lau neba-ahizpa nagusi zituen: Rosa, Maria, Josep eta Antòni. Familia Sabadellera joan zen bizitzera, eta han Quitèria ehungintzan hasi zen lanean, aldi berean emagina izateko trebatuz. Bartzelonako Unibertsitatean lizentziatuta, 1925ean Terrassara joan zen, non amaetxean lan egiteko kontratatu zuten. Emaginen Elkargo Ofizialeko kidea eta UGTko kidea zen. Bere lanbidean zehar, baldintza higieniko eta sanitario onetan erditzeko eskubidea defendatu zuen. 1937ko uztailaren 9an, Terrassako zinegotzi izendatu zuen Samuel Morera alkateak. Kargu hori betetzen zuen lehen emakumea bilakatu zen. Katalanista, Kataluniako Alderdi Sozialista Batuko kidea eta Kataluniako Ezker Errepublikanoko kidea ere bazen eta ekitaldi eta hitzaldi askotan parte hartu zuen.

Gerra Zibilaren ostean, bere jarduera politiko eta sindikalengatik salatu zuten. Matxinada militarra egotzita, hamabi urteko espetxe-zigorra ezarri zioten. Terrassako espetxean eta Les Corts emakumeen kartzelan egon zen, eta 1944ko otsailean baldintzapean aske utzi zuten. Geroago erbestera jo behar izan zuen.

Quitèria Tarragó Casellas bizitza publikotik desagertu zen; datu batzuek diote Valentziara joan eta gero Bartzelonan praktika bat ireki zuela. 1980an hil zen Vilafranca del Penedèsen.

 Omenaldiak 
2020an, Terrassako Udalak Quitèria Tarragó Casellasen memoria berreskuratzea beharrezkoa zela iragarri zuen. 2021eko martxoaren 26an Terrassako Ikerketa Historikoen Zentroak, Casal de la Dona erakundearekin eta Artxibo Historikoarekin batera, hainbat jarduera programatu zituen, besteak beste, liburu baten aurkezpena, hitzaldi bat, erakusketa bat eta plaka oroigarri bat ipintzea.

 Erreferentziak 

 Kanpo estekak 

Kategoria:Conca de Barberà eskualdeko jendea
Kategoria:Emaginak
Kategoria:Kataluniako sindikalistak
Kategoria:ERCko politikariak
Kategoria:Emakume politikariak
Kategoria:XX. mendeko politikariak
Kategoria:Kataluniako frankismoaren erbesteratuak